Brugramp: 43 minute se sokker in stilte | Netwerk24
Brugramp: 43 minute se sokker in stilte
27 Augustus 2018 13:01
Die spelers van albei spanne betoon respek voor die afskop. Foto: Getty Images
Aanhangers van die Italiaanse sokkerklub Genoa het Sondag die eerste 43 minute van die span se Serie A-kragmeting op sy tuisveld teen Empoli feitlik in stilte gevolg ter nagedagtenis aan die slagoffers van die brugramp in dié stad vroeër vandeesmaand.
Altesaam 43 mense is dood toe 'n groot deel van die hangbrug wat die hawestad met die suide van Frankryk verbind, gedurende middageteverkeer ineengestort het.
Mense wat in die woonstelle onder die hangbrug gewoon het, moes ook hul wonings ontruim. Op die foto kan gesien word hoe die brug ineengestort het. Foto: Getty Images
Dit was die eerste wedstryd in die Luigi Ferraris-stadion sedert die ramp. Daar is 'n minuut se stilte voor die afskop waargeneem waarna die toeskouers ook hande geklap het vir die familielede van die slagoffers wat op die veld genooi is.
'n Banier wat by die wedstryd vertoon is. Foto: Getty Images
Die Genoa-ondersteuners se versoek dat die stilte volgehou word nadat die kragmeting begin het, is eerbiedig. Die gevolg was dat dit gevoel het asof die wedstryd agter geslote deure gespeel word, met slegs die spelers wat in die stadion gehoor kon word.
Aanhangers het in 'n verklaring voor die tyd gevra vir 'n "oorverdowende stilte van 43 minute, een vir elke kind, werker, student, ma of pa wat vandag nie meer met ons is nie".
Daar was hier en daar klanke vanuit die paviljoene as Genoa aangeval het, maar selfs toe die span twee doele binne die eerste 20 minute aangeteken het, was dit feitlik doodstil onder die toeskouers.
Applous het in die 43ste minuut opgeklink toe die name van die slagoffers op 'n grootskerm verskyn het, voordat die toeskouers soos normaal begin sing en skree het vir die res van die wedstryd.